Íslenski dansflokkurinn

Íslenski dansflokkurinn er íslenskur listdanshópur atvinnudansara sem var stofnaður 1. maí árið 1973, en varð sjálfstæð opinber stofnun árið 1992. 

Frumkvæði að stofnun Íslenska dansflokksins kom frá Þjóðleikhúsinu og þar fékk dansflokkurinn fljótlega aðstöðu þótt fyrsta árið hafi hann verið til húsa í Félagsheimili Seltjarnarness. Íslenski dansflokkurinn starfaði undir sjálfstæðri stjórn en laut yfirstjórn Þjóðleikhússtjóra þar til flokkurinn varð að sjálfstæðri opinberri stofnun árið 1992. Í upphafi voru 12 dansarar í flokknum og var fyrsti stjórnandi hans Bretinn Alan Carter, en hann starfaði með flokknum í tvö ár. 

Fyrsti íslenski listdansstjórinn var Nanna Ólafsdóttir en hún gegndi starfinu frá 1980 til 1987.

Árið 1996 urðu töluverðar breytingar innan dansflokksins. Hann fékk aðstöðu í húsnæði Borgarleikhússins og listræn stefnubreyting varð undir stjórn Katrínar Hall listdansstjóra þegar ákveðið var að flokkurinn myndi einbeita sér að nútímadansi, fremur en ballett. 

Núverandi listdansstjóri Íslenska dansflokksins er Lovísa Ósk Gunnarsdóttir.
 Tilvísanir 

 Tenglar 
 Vefur Íslenska dansflokksins
Flokkur:Stofnað 1973
Flokkur:Dans á Íslandi
Flokkur:Opinberar stofnanir á Íslandi
Flokkur:Íslenskar menningarstofnanir